Katalin Telep

Adventi hangolódás hétfőn este
2020-12-21 18:45 - 19:30 UTC | Nagyvárad Katalintelep, Slatinei 38, Nagyvárad, Románia
December 21-én, hétfőn, az esti szentmise után, 18.45-től egy rövid verses, énekes adventi készületet segítő előadás lesz a templomban két nagyváradi művész: Molnár Júlia színművész és Dombi Dávid művész tolmácsolásában. Szeretettel hívunk és várunk mindenkit! A program teljesen ingyenes.

Templombúcsú - Csodásérmű Boldogasszony ünnepe
2020-11-27 18:00 - 19:00 | Nagyvárad Katalintelep, Slatinei 38, Nagyvárad, Románia
November 27-én, pénteken, Csodásérmű Boldogasszony ünnepén, a 18.00 órai szentmise keretében lesz a templombúcsúnk, melyet idén, a kialakult helyzetre való tekintettel, és ahhoz igazodva szervezünk meg. Nem lesz meghívott szónok és a szentmise után elmarad a szokásos agapé is.
A búcsús misét élőben is közvetítjük a plébánia Facebook oldalán. Kérünk mindenkit, hogy a templomban csak a kijelölt helyekre üljünk. Az előtérben és az eresz alatt is lesz hangosítás, arra az esetre, ha bent már nem tudnánk a megfelelő távolságot megtartani.

Krisztus Király – Egész napos Szentségimádás
2020-11-21 00:00 - 2020-11-22 00:00 | Nagyvárad.
„Csatlakozva az 52. Nemzetközi Eucharisztikus Kongresszus szervezőinek felhívásához 2020. november 21-én, Krisztus Király ünnepének szombatján a nagyváradi egyházmegye plébániáinak és a szerzetesközösségeinek összefogása révén egyházmegyei szintű, 24 órás szentségimádás lesz. Az esemény 0.00 órakor a püspöki palota kápolnájában kezdődik és 24 órakor ott is ér véget. A járványügyi korlátozásokra való tekintettel a hívek otthonról is bekapcsolódhatnak személyes imával, rózsafüzérrel, zsolozsmával, a Szentírás olvasásával, stb.” (Egyházmegyei honlap)
Bátorítjuk a Kedves Híveket, hogy napközben csatlakozzanak be a város különböző templomaiban megszervezett szentségimádásra. A helyszíneket és az időpontokat a mellékelt plakáton lehet megtekinteni.

Szentségimádás
2020-10-04 16:00 - 17:45 | Nagyvárad Katalintelep, Slatinei 38, Nagyvárad, Románia
A hónap első vasárnapján délután 16.00 órától csendes szentségimádás lesz a templomban, amelyet 17.45-kor közös litániával és szentségi áldással zárunk.
Szeretettel hívunk mindenkit, hogy az Úr jelenlétében elcsendesedjünk és megerősödjünk

Páli Szent Vince főünnepe
2020-09-27 10:00 - 11:00 | Templomudvar, Slatinei 38, Nagyvárad, Bihar, Románia
Szeptember 27-én ünnepli a lazarista rend, a vincés nővérek és a nagy vincés család Páli Szent Vincének (1581-1660) a főünnepét. Ez alkalomból a Katalin-telepen a 10.00 órai szabadtéri szentmise keretében emlékezünk meg alapítónkról. Szeretettel hívunk és várunk mindenkit az ünnepi szentmisére, hogy Szent Vince példáján felbátorodva mi is a szeretet apostolai lehessünk ebben a világban, ott ahol élünk.

Időpont: Szeptember 27, 10.00 óra
Helyszín: Katalin-telep, templomudvar

Páli Szent Vince (1581-1660)

Szabadtéri szentmise a templomudvarban
2020-05-31 10:00 - 18:00 | Templomudvar, Slatinei 38, Nagyvárad, Bihar, Románia
Kedves Hívek!
A legújabb rendelkezések értelmében, az előírások szigorú megtartásával, engedélyezett a kültéri közösségi szentmise megünneplése.
Templomunkban május 31-én, Pünkösdvasárnap, 10.00 órakor szabadtéri szentmise lesz, figyelve a következő irányelvekre:
– Akik a megfázás tüneteit mutatják, kerüljék a társas érintkezést. Ugyanakkor a 65 évnél idősebbek nagyon elővigyázatosan és fokozott figyelemmel legyenek jelen, ha mindenképpen részt vesznek a közösségi eseményeken.
– A miséző papon és kántoron kívül mindenkinek kötelező a maszk viselete. Ha valakinek nem lenne maszkja, a bejáratnál steril maszkot fog kapni, amit viselnie kell.
– Egymás között 1,5 m távolságot kell tartani. Ez különösen érvényes az áldozáskor való mozgásra!
– Amennyiben az időjárás engedi, székeket teszünk ki, ezzel is jelezve a távolságot. Nagyobb létszám esetén nem jut mindenkinek szék, ezért számítani kell arra, hogy állva kell jelen lenni a szentmisén, ami a szokásosnál kicsivel rövidebb lesz.
– Az áldozás szigorúan kézbe lehetséges.
– Perselyezés szentmise közben nem lesz, a szentmise végén a kijáratnál lehet adományokat hagyni a kitett perselybe.
Az elmúlt időszakban, mivel önhibánkon kívül nem lehetett szentmisén részt venni, ezért a szentmise mulasztás jelen esetben nem számít bűnnek. Ha valaki csak emiatt nem áldozna, az most nyugodtan megteheti.
A szentmise előtt egyenlőre csak korlátozott számban, a távolságot megtartva és maszk viseletével a templomban lehetőség lesz a szentgyónás elvégzésére.
Amennyiben az időjárás engedi 09.30-tól rózsafüzér imádság lesz a templomudvarban.
Mindenkit szeretettel várunk!

Urunk mennybemenetele - szabadtéri szentmise
2020-05-21 18:00 - 19:00 | Templomudvar, Slatinei 38, Nagyvárad, Bihar, Románia
A húsvét utáni 40. napon ünnepli az Egyház, az V. század óta, Urunk mennybemenetelének napját. Népies nevén az ünnepet Áldozócsütörtöknek is nevezzük. (Ez a nap volt ugyanis régen a húsvéti szentáldozások „határideje”.) A mennybemenetellel a megdicsőült Jézus az Atya „jobbján ül”, vagyis vele együtt a mindenségen uralkodik. Végleg megvonta látható jelenlétét övéitől, de Szentlelkével jelen van a benne hívők közösségében, az Egyházban, amely az ő titokzatos Teste.
A Katalin-telepen 18.00 órakor lesz ünnepi szabadtéri szentmise a templomudvarban az ide vonatkozó előírások betartásával (maszk viselete, 1,5 méteres távolság megtartása, stb.)
Szeretettel várunk mindenkit!

Nagypénteki keresztút
2020-04-10 15:00 - 16:00 | Online – Facebook, https://www.facebook.com/szentkatalintelep/
Nagypénteken az egyház Urunk sírjánál időzik, az ő szenvedéséről és haláláról elmélkedik.
A keresztút bevezet bennünket Krisztus szenvedésének mélységébe. Szeretettel hívunk mindenkit, hogy együtt imádkozzuk végig Jézus szenvedésének állomásait, hogy minél mélyebben átélhessünk Isten irántunk mutatott szeretetét is!

Időpont: Április 10, 15.00

Keresztút - élő közvetítéssel
2020-04-03 17:15 - 18:00 | Online – Facebook, https://www.facebook.com/szentkatalintelep/
Nagyböjt idején készületünk fontos részét képezi az elcsendesedés, a magunkba tekintés, a bűnbánat és a másokért vállalt áldozat. Mindebben segítségünkre vannak a keresztút imádságai, ahol a megtisztulás vágyával lélekben végigjárjuk Krisztus értünk vállalt keresztútját, erőt merítve mindennapi keresztjeink hordozásához és a másokért való áldozatvállaláshoz.

Ezekben a napokban, amikor fizikailag nem találkozhatunk a templomokban, az imádságban mégis együtt lehetünk.
Templomunkból élőben közvetítjük a plébánia Facebook oldalán a keresztutat, és szeretettel hívunk mindenkit, hogy velünk együtt imádkozzon.

Időpont: április 03, 17.15-18.00

Keresztút - élő közvetítéssel
2020-03-27 17:15 - 18:00 | Online – Facebook, https://www.facebook.com/szentkatalintelep/
Nagyböjt idején készületünk fontos részét képezi az elcsendesedés, a magunkba tekintés, a bűnbánat és a másokért vállalt áldozat. Mindebben segítségünkre vannak a keresztút imádságai, ahol a megtisztulás vágyával lélekben végigjárjuk Krisztus értünk vállalt keresztútját, erőt merítve mindennapi keresztjeink hordozásához és a másokért való áldozatvállaláshoz.

Ezekben a napokban, amikor fizikailag nem találkozhatunk a templomokban, az imádságban mégis együtt lehetünk.
Templomunkból élőben közvetítjük a plébánia Facebook oldalán a keresztutat, és szeretettel hívunk mindenkit, hogy velünk együtt imádkozzon.

Időpont: március 27, 17.15-18.00

Rózsafüzér imádság a járvány megfékezéséért
2020-03-22 15:00 - 2020-03-24 17:00 | Otthonunkban
A Romániai Püspöki Kar 2020. március 22-24. között (vasárnap, hétfő, kedd) imahadjáratra hív mindenkit a koronavírus terjedésének megfékezésére. Kérjük a Kedves Híveket, hogy akik tehetik, a fent jelzett napokon, 15-17 óra között, a rózsafüzér négy koszorújának elimádkozásával otthonaikban csatlakozzanak az imahadjárathoz.

Időpont: Március 22-24, 15-17 óra

Ifjúsági szentségimádás
2020-03-12 19:00 - 20:00 | Nagyvárad Katalintelep, Slatinei 38, Nagyvárad, Románia
Szeretettel hívjuk és várjuk közös szentségimádásra a fiatalokat és mindazokat akik a fiatalokkal és a fiatalokért szeretnének imádkozni, elidőzni az Úr jelenlétében.
A szentségimádás után teára, pogácsára, kötetlen beszélgetésre várunk mindenkit szeretettel a plébánia közösségi termébe.

Keresztút
2020-03-06 17:15 - 18:00, 2020-02-28 17:15 - 18:00 | Nagyvárad Katalintelep, Slatinei 38, Nagyvárad, Románia
Nagyböjt idején készületünk fontos részét képezi az elcsendesedés, a magunkba tekintés, a bűnbánat és a másokért vállalt áldozat. Mindebben segítségünkre vannak a keresztút imádságai, ahol a megtisztulás vágyával lélekben végigjárjuk Krisztus értünk vállalt keresztútját, erőt merítve mindennapi keresztjeink hordozásához és a másokért való áldozatvállaláshoz.

Szeretettel várunk mindenkit!

Szentségimádás
2020-03-01 16:00 - 18:00 | Nagyvárad Katalintelep, Slatinei 38, Nagyvárad, Románia
A hónap első vasárnapján délután 16.00 órától csendes szentségimádás, 17.00 órától vezetett szentségimádás lesz. Szeretettel hívunk és várunk mindenkit, hogy az Úr jelenlétében megerősödjünk és szívünk békét leljen. A szentségimádás 18.00 órakor szentségi áldással zárul.

Hamvazószerda
2020-02-26 18:00 - 19:00 | Nagyvárad Katalintelep, Slatinei 38, Nagyvárad, Románia
Február 26-án, Hamvazószerdával elkezdődik a nagyböjti idő, a Húsvétra való 40 napos készület.
A nagyböjti időt főként az elcsendesedés és az önvizsgálat jellemzi a három böjti cselekedettel együtt: imádság, böjt és alamizsna (jótékonykodás). Ennek jelélül hamvazószerdán hamut hintünk fejünkre és elindulunk a bűnbánat útján.

Vesperás Boldog Szilárd vértanú püspök tiszteletére
2020-02-21 17:00 - 18:00 | Nagyvárad Székesegyház, Strada Șirul Canonicilor 2, Nagyvárad, Bihar, 410161, Románia
2020. február 21-én, pénteken Boldog Bogdánffy Szilárd vértanú püspök születésének 109. évfordulóján 17.00 órakor a székeskáptalan tagjai a jelenlévő papokkal és hívekkel közösen esti dicséretet (vesperást) végeznek a nagyváradi székesegyházban. A nagyváradi egyházmegye vértanú püspökének közbenjárását kérik, és együtt imádkoznak az ő szentté avatásáért

Házaspárok megáldása
2020-02-16 10:00 - 11:00 | Nagyvárad Katalintelep, Slatinei 38, Nagyvárad, Románia
A Házasság Hete alkalmából február 16-án, vasárnap, a 10.00 órai szentmise végén külön áldást adunk a házaspároknak, hogy az egymás iránti szeretetüket minden nap újult lelkesedéssel és elköteleződéssel tudják megélni. Szeretettel bátorítjuk a házaspárokat, hogy jöjjenek el, és legyenek részesei ennek az áldásnak.

Ifjúsági szentségimádás
2020-02-13 19:00 - 20:00 | Nagyvárad Katalintelep, Slatinei 38, Nagyvárad, Románia
Február 13-án, csütörtökön, 19.00 órától szeretettel hívunk és várunk mindenkit az ifjúsági szentségimádásra. Az Úr jelenlétében töltött idő, a csend, a megénekelt imák, az elmélkedések segíthetnek a fiataloknak és a felnőtteknek egyaránt, hogy a hétköznapokban mindig megtaláljuk azt a békét és derűt, amit egyedül Isten adhat.

A szentségimádás után farsangi fánkra és teára várunk mindenkit szeretettel a plébánia közösségi termébe!

Betegek Világnapja
2020-02-11 17:00 - 18:00 | Szent László templom, Szent László tér, Nagyvárad, Románia
2020. február 11-én, kedden, a Betegek Világnapján 17.00 órakor a nagyvárad-újvárosi plébániatemplomban, ünnepi szentmise keretében részesülhetnek a betegek kenetében mindazok, akik a szentség felvételéhez szükséges felkészítésben részesültek és a plébános ajánlásával rendelkeznek. A szentség felvételéhez szükséges a kegyelmi állapot (gyónás, szentáldozás), illetve a kellő megokoltság (előrehaladott kor vagy komoly betegség). Kérjük, hogy akik részesülni szeretnének ebben a szentségben, február 9-ig jelezzék a plébánián. Február 11-én a város többi templomában elmaradnak az esti szentmisék. A szentmise főcelebránsa és szónoka Böcskei László megyéspüspök lesz.

Balázsáldás
2020-02-03 18:00 - 19:00 | Nagyvárad Katalintelep, Slatinei 38, Nagyvárad, Románia
Szent Balázs püspök és vértanú ünnepéhez kapcsolódó „balázsáldás” lesz február 3-án, a 18.00 órai szentmise után. Február 9-én, vasárnap is lesz balázsáldás azok számára, akik hétfőn nem tudnak itt lenni.

Örökös szentségimádási nap
2020-02-02 11:00 - 18:00 | Nagyvárad Katalintelep, Slatinei 38, Nagyvárad, Románia
A szentségimádás, mint a szentmise meghosszabbítása, mindig különös alkalom az Úrral való találkozásra. Templomunkban a 10.00 órai szentmise után kihelyezzük az Oltáriszentséget, és 16.30-ig csendes szentségimádás lesz. 16.30-tól gitáros dicsőítést, majd 17.15-től vezetett szentségimádást tartunk. A szentségimádás 18.00 órakor szentségi áldással zárul. Szeretettel várunk mindenkit, hogy elcsendesedjünk és erősödjünk az Úr Jézus jelenlétében!

A megszentelt élet világnapja
2020-02-01 12:00 - 13:00 | Nagyvárad Székesegyház, Strada Șirul Canonicilor 2, Nagyvárad, Bihar, 410161, Románia
1997. óta február 2-án, Urunk bemutatásának ünnepén, világszerte az Istennek szentelt személyekért, a szerzetesekért imádkozunk és adunk hálát.

Az idei évben február 1-én, szombaton a nagyváradi római katolikus és a nagyváradi görögkatolikus egyházmegye szerzetesei és szerzetesnői a római katolikus püspökség által szervezett találkozón vesznek részt. A 12.00 órakor kezdődő szentmisére mindenkit szeretettel várunk a Székesegyházba!

Szent Pál apostol megtérése, a Lazaristák (Misszióstársaság) alapításának ünnepe.
2020-01-25 18:00 - 19:00 | Nagyvárad Katalintelep, Slatinei 38, Nagyvárad, Románia
A lazaristák számára különösen kedves Szent Pál apostol megtérésének ünnepe, hiszen az alapító, Páli Szent Vince, ezt a napot tekintette a rend „születésnapjának”, és azóta is világszerte a lazaristák január 25-én ünneplik a rend alapítását. Ezen a napon elimádkozzák a felajánló imát, amelyben megerősítik a fogadalomtételkor vállalt elköteleződésüket. A 18.00 órai ünnepi szentmise keretében a Katalin-telepen szolgáló lazarista szerzetesek is csatlakoznak a világméretű felajánláshoz, amelyre szeretettel várják a Kedves Híveket is!

2020. január 25. 18.00 óra

Imahét a Krisztus-hívők egységéért
2020-01-18 18:00 - 2020-01-28 20:00 | Nagyvárad.
2020. január 18-28. között, „…igen emberségesen bántak velünk…” (ApCsel 28, 2). mottó jegyében tartanak imahetet Nagyváradon a Krisztus-hívők egységéért. 2020. január 19-én, vasárnap 18.00 órakor a keresztény felekezetek helyi elöljáróinak vezetésével a nagyváradi római katolikus székesegyházban imádkoznak az egységért, hogy Jézus Krisztus főpapi imájában elhangzottak megvalósuljanak: „Legyenek mindnyájan egyek.“ (Jn 17,21).
Nagyváradon a keresztény felekezetek képviselői már meghatározták az imahét felépítését. Ennek megfelelően a püspökvárosban az alábbi program szerint tartják az imaalkalmakat:

· január 18., szombat 18 óra: ifjúsági ima a görögkatolikus székesegyházban;
· január 19., vasárnap 18 óra: római katolikus székesegyház;
· január 20., hétfő 18 óra: evangélikus-lutheránus templom;
· január 21., kedd 18 óra: Betania pünkösdista templom;
· január 22., szerda 18 óra: unitárius templom;
· január 23., csütörtök 18 óra: Tabor pünkösdista templom;
· január 24., péntek 18 óra: messiáshívő zsidó zsinagóga;
· január 25., szombat 18 óra: ortodox Holdas Templom;
· január 26., vasárnap 18 óra: újvárosi református templom;
· január 27., hétfő 18 óra: belvárosi magyar baptista templom;
· január 28., kedd 18 óra: görögkatolikus székesegyház.
Minden egyes felekezet templomában egy meghatározott lelkipásztor fog prédikálni, a többi képviselő rövid imával járul majd hozzá a közös együttléthez. Böcskei László megyéspüspök idei első körlevelében kéri a nagyváradi lelkipásztorokat, hogy tájékoztassák és buzdítsák híveiket a részvételre. A főpásztor továbbá bíztatja papjait, hogy ahol ez még nem történt meg, keressék fel a más felekezetű testvéreket és lelkészeket, és közösen határozzák meg az imahét programját.
„Nagyon fontos, hogy elinduljunk egymás felé és megajándékozzuk egymást a közös imádság kegyelmeivel” – írja Böcskei László megyéspüspök.

Ifjúsági szentségimádás
2020-01-16 19:00 - 20:00
A megszokottól eltérően, január 16-án (harmadik csütörtök) lesz az év első ifjúsági szentségimádása, amelyre szeretettel várunk mindenkit!

A Rózsafüzér Társulat januári találkozója
2020-01-13 19:00 - 20:00
Január 13-án, a szentmise után tartjuk a Rózsafüzér Társulat januári találkozóját, amelyre szeretettel várjuk a Társulat tagjait.

Szentségimádás
2020-01-12 16:00 - 18:00
Január 12-én, 16.00 órától csendes szentségimádás, 17.00 órától vezetett szentségimádás lesz a templomban. Szeretettel várunk mindenkit!

Házszentelések tervezett rendje – 2020
2020-01-02 08:00 - 2020-01-06 17:00 | Nagyvárad Katalintelep, Slatinei 38, Nagyvárad, Románia

Karácsonyi jótékonysági vásár
2019-12-22 08:30 - 11:30 | Nagyvárad Katalintelep, Slatinei 38, Nagyvárad, Románia
Advent 4. vasárnapján, Karácsony előtt néhány nappal, jótékonysági vásár lesz a templom előtt a plébánián készült termékekből. Lehet majd találni házi készítésű „kézműves” tésztákat, karácsonyi bejglit, püspökkenyeret, aprósüteményeket, méhviaszból készült gyertyákat és ajándéktárgyakat, valamint színes karácsonyi dekorációkat, melyeket szintén a plébánia önkéntes csapatai készítettek.
A vásári portékát adományok fejében lehet elvinni, az így összegyűlt adományokat pedig a plébánia rászorulóinak megsegítésére fordítjuk.
